সেদিনের শ্রদ্ধেয় ভান্তের বলা কথাগুলো যেন দায়িত্বশীল বাবা আপন সন্তানদের হিতোপদেশ দিয়ে যাচ্ছেন । সম্মিলিত দায়ক দায়িকারা রাস্তার দুধারে সারিবদ্ধ হয়ে প্রণমিত হয়ে ,ফুলের পাঁপড়ি ছিটিয়ে শ্রদ্ধেয় ভান্তেকে বিদায় দিয়েছেন । কিন্তু তখনো কারোর ধারনা ছিলনা এ যাওয়াটা শ্রদ্ধেয় ভান্তের খাগড়াছড়ি বাসীর জন্য শেষ যাওয়া । যেদিন তিনি চলে গেলেন সেদিন হতে ধর্ম্মপুর আর্যবন বিহারটিকে শুধু ফাঁকা,শুন্য বলে আমার মনে হলো । শ্রদ্ধেয় ভান্তের পদচারণা আর দেশনা গুলোর প্রতিচ্ছবি বারে বারে স্মৃতির পাতায় ভেসে উঠতো আর ভান্তের শুন্যতাকে খুব খুব করে অনুভব করতাম । মনে মনে ভাবতে লাগলাম এরুপ কল্যাণমিত্রের সাক্ষাৎ কি আমাদের আর কখনো হবে ?পরম শ্রদ্ধেয় ভান্তে আমাদের সমাজে সবার চোখ খুলে দিয়েছেন,পঙ্কিল,কাঁদাযুক্ত পথ খেকে আমাদের মসৃণ পাকা সড়কে তুলে এনেছেন। সবাইকে এখন অত্যন্ত আরামদায়ক হাঁটা চলার সুযোগ করে দিয়েছেন । অজ্ঞানতার ঘোর অমানিশা কাটিয়ে সকালের সূর্য্যালোকের ন্যায় আমাদের জ্ঞান চক্ষু খুলে দিয়েছেন । সত্য মিথ্যা যাচাই এবং ভাল মন্দের নির্ভূল বিবেচনা করার উপায় দেখিয়েছেন। হিংসার পথ পরিহার করে অহিংসার নীতি অনুসরনে সকলকে উদ্বুদ্ধ করেছেন । শ্রদ্ধেয় ভান্তের প্রয়াস কোনটিই ব্যর্থ হয়নি ,সকল চেষ্টাই সফল হয়েছে বলে আমার বিশ্বাস । তিনি বলতেন আমি তোমাদের জন্য কিছুই করতো পারবোনা,আমার চিন্তা চেতনা সফল বাস্তবায়ন হবে তোমাদের আগামী প্রজন্মে। তোমাদের ছেলে-মেয়ে বা তাদের পরে তোমাদের নাতি নাতনীরাই প্রকৃতপক্ষে আমার কথাগুলো বুঝতে সক্ষম হবে । তারাই আমার প্রদর্শিত নীতিতে চলবে এবং সে পথে হাঁটা চলা করবে । প্রকৃতির অমোঘ নিয়মের হেরফের করার মতো শক্তি কারোর নেই । তাই,শ্রদ্ধেয় ভান্তের শারিরীক শক্তি সামর্থ্যও আস্তে আস্তে প্রকৃতির নিয়মে স্তিমিত হতে শুরু হলো । চোখের দৃষ্টি কমে যাওয়া,কানের শ্রবণ শক্তি লোপ পাওয়া,ওঠা বসার শক্তি না থাকা সবই ক্রমাগত নিস্ক্রিয়তার দিকে এগুতে শুরু করলো । আমার মনে প্রচন্ড ভয় ও শঙ্কা জমতে শুরু হলো । আমি শ্রদ্ধেয় ভান্তে আছেন তার জন্য আশ্বস্ত হতাম কিন্তু কোন সময়ও নিশ্চিত হতে পারতামনা ।